STGT ตั้ง “ศรีตรังโกลฟส์ (สิงคโปร์)” ลุยจัดจำหน่ายถุงมือยาง-พัฒนาสินค้าใหม่ๆ สู่ระดับสากล
STGT ตั้ง “ศรีตรังโกลฟส์ (สิงคโปร์)” ลุยจัดจำหน่ายถุงมือยาง-พัฒนาสินค้าใหม่ ๆ เพื่อเพิ่มศักยภาพการแข่งขันการผลิตสู่ระดับสากล
STGT ตั้ง “ศรีตรังโกลฟส์ (สิงคโปร์)” ลุยจัดจำหน่ายถุงมือยาง-พัฒนาสินค้าใหม่ ๆ เพื่อเพิ่มศักยภาพการแข่งขันการผลิตสู่ระดับสากล
26 ส.ค. 2564

นางสาวจริญญา จิโรจน์กุล กรรมการผู้จัดการใหญ่ บริษัท ศรีตรังโกลฟส์ (ประเทศไทย) จำกัด (มหาชน) หรือ STGT เปิดเผยว่า บริษัทฯได้จัดตั้งบริษัท ศรีตรังโกลฟส์ (สิงคโปร์) จำกัด (STGS) ดูแลการจัดจำหน่ายถุงมือยางและบริหารงานวิจัยพัฒนา เพื่อเพิ่มศักยภาพการแข่งขันทั้งในด้านการผลิตและพัฒนานวัตกรรมสินค้าใหม่ๆ ของกลุ่มบริษัทสู่ระดับสากล
อีกทั้งยังอยู่ระหว่างการศึกษาและเตรียมวางแผนการจัดตั้งบริษัทในภูมิภาคอาเซียนเพิ่มเติม เพื่อจัดจำหน่ายสินค้าตลอดจนทำการตลาด เพิ่มส่วนแบ่งทางการตลาดในประเทศที่มีศักยภาพการเติบโตสูงในภูมิภาคอาเซียน ได้แก่ ประเทศเวียดนาม อินโดนีเซีย และฟิลิปปินส์  ซึ่งจะสามารถตอบสนองความต้องการของผู้บริโภคที่เปลี่ยนแปลงอย่างรวดเร็วได้ดียิ่งขึ้นและสร้างความได้เปรียบในเชิงการแข่งขัน
ปัจจุบันบริษัทมีสำนักงานในสหรัฐอเมริกา จีน และไทย และจะใช้โมเดลในประเทศดังกล่าวที่ประสบความสำเร็จด้วยดีเป็นต้นแบบ อีกทั้งยังได้ปรับโลโก้ของบริษัทใหม่ เพื่อให้สอดคล้องกับความเป็นแบรนด์ระดับสากลมากยิ่งขึ้น
อย่างไรก็ตาม เนื่องด้วยแผนงานของบริษัทที่มุ่งลงทุนขยายกำลังการผลิตถุงมือยางอย่างต่อเนื่อง โดยมีเป้าหมายขยายเป็นมากกว่า 80,000 ล้านชิ้นต่อปีภายในปี 67 และเพิ่มขึ้นเป็นประมาณ 100,000 ล้านชิ้นต่อปีภายในปี 69 บริษัทฯ จึงวางแผนขยายธุรกิจเพื่อรองรับกำลังการผลิตที่เพิ่มขึ้นในอนาคต โดยเฉพาะการขยายตลาดต่างประเทศที่มีศักยภาพการเติบโตอีกมาก
“จากการวางแผนขยายธุรกิจในต่างประเทศควบคู่กับการลงทุนขยายกำลังการผลิตอย่างต่อเนื่อง เชื่อว่าจะทำให้บริษัทฯ สามารถกระจายและจัดส่งสินค้าในประเทศต่างๆ ได้อย่างรวดเร็วยิ่งขึ้น โดยเฉพาะในภูมิภาคอาเซียนที่ยังมีแนวโน้มขยายตัวได้อีกมาก จากอัตราการบริโภคถุงมือยางที่ยังไม่สูงเท่ากับประเทศในทวีปยุโรป” นางสาวจริญญา กล่าว